NEKROPOOL | Loer Toer
Côte d'Azur, Frankryk, Suid-Afrika, Suid-Korea, Wes-Kaap September 18, 2016 1 Comment
Ek vertrou mense neem my nie kwalik dat ek só 'n onderwerp aanpak nie. Die nekropool, oftewel, die begrafplaas, spreek boekdele oor wie ons is en wat ons glo.
Die grootste van sy soort, asook die mees spektakelagtig wat ek nog beleef het, is Bisan-Ri in Suid-Korea. My Koreaanse kollega vertel my dat dit toe (2007) al twintig tot dertig jaar oud is, en, om pront te praat, vir die rykes. Elke graf is presies soos die ander, met enkele uitsonderings, en elke graf verberg die askruik van die afgestorwene. Bisan-Ri lê teen 'n bult wat op die verre heuwels gerig is. Op 'n vlak bo die landskap van grafte staan 'n groot goudomhulde Boeddha, seker vier verdiepings hoog. Ondertoe, nader aan die valei, is 'n massiewe klok onder die dak van 'n kruldakraam.
Verre heuwels met klokhuis in die voorgrond
Ek het nog altyd gedink dat die mens, as beskaafde wese, sy afgestorwendes met deernis behandel, die teken van sy geestelike wese. Om die waarheid te sê, is daar ook seker die vrees vir die geeste van die dodes. My inligting oor wanneer dit eers gebeur het, was beperk tot 100,000 jaar gelede, die Skhul-grot in Israel. Maar dis drie minute gelede. In Suid-Afrika, soos reeds al gebeur het, vind ons die Naledi-grot by Maropeng, Cradle of Human Kind, waar die oorskot van 15 individuele mense 2 miljoen jaar gelede plus neergelê is. Dit het ek nog nie self gesien nie, maar dit dring hierdie onderwerp binne. Die navorsing hieroor (vanaf 2013) is aan die gang, maar die uiteinde hiervan sal steeds dui op van die merkwaardigste vondse in die geskiedenis. Is dit die eerste nekropool? Dit laat my verbyster.
Homo Naledi, Maropeng, 'n nekropool twee mijoen jaar oud
Die Woltemades in Kaapstad, vertel hulle my, is die grootste begrafplaas in die land, seker omdat Kaapstad oud is. Maar ons was nie altyd so beskaafd nie. In Juniemaand, 2003, ontdek hulle in Groenpunt, Kaapstad, 'n massagraf waar dooie slawe en armes vanaf 270 jaar gelede ingeboender is, die oorblyfsels van nagenoeg 2000 mense. Dié gebeendere is nou in 'n knekelhuis opgeneem onder toesig van die Prestwich Denkmaal, en, soos 'n joernalis dit stel, "finaal tot ruste neergelê." Terwyl die gegoedes in kerkhowe om kerke begrawe is, was daar minder sentiment teenoor ander. Daar was vanaf Van Riebeeck drie honderd en vyftig plus jare van nekropole in Kaapstad.
Prestwich Denkmaal, Groenpunt, Kaapstad
In Antibes, aan die Middellandse See, diep argeoloë die oorblyfsels van agtien nekropole op. Dit is 'n geskiedenis van ten minste twee duisend seshonderd jaar … vanaf die oerbevolking van Kelt-Liguriërs, deur die Fonesiërs, die Grieke, Romeine, proto-Christene, die Middeleeue, die moderne tye … Selfs Les Semboules aan die buitewyke van Antibes, waar ek bly, het 'n nekropool gehad. Ten spyte van die uiteenlopende aard van die religieë wat hier verteenwoordig word, is daar 'n deurlopende draad – die respekvolle behandeling van afgestorwenes. En ná die vonds van die Naledi-grot weet ons hoe oud die praktyk waarlik is.
Elke November die eerste gaan ek met Claudie na die graf van haar wyle man met ons krisante, 'n ritueel gevoer deur miljoene in die land. Dit is Allersieledag. Die begrafplaas is binne loopafstand van die woonstel, seker waar die oorspronklike nekropool was. Een jaar sien ek iets wat my ruk.
Ons gaan begrafplaas toe om eer te betoon, in ons hande, die gebruiklike krisante. Vluweel sipresse hang swaar uit die koue blou lig. In die nabyheid, staan 'n gesin in stilte bo 'n marmerblad met die blomme. Die jong vrou is swaar verwagtend. En ek bewonder my oor die heelal.
Allersieledag, Les Semboules
Aux Origines d'Antibes Silvana Editoriale
Beelde Korea – Willem
Beeld van naledi – maropeng.com
Beeld Prestwich Denkmaal – Jo-Ann Duggan
Flitssaga "Allersieledag" en tekening deur Willem
Tagged: begraafplaas, gelowe, tradisies
← GUSTAVE EIFFEL EN DIE KAMEELPERD
ART NOUVEAU en ART DECO: Yin en Yang van kuns →
One thought on "NEKROPOOL"
diewithasie September 18, 2016 at 2:15 pm Reply
Plant my saam 'n boompie. Niemand hoef ooit te weet waar my bene lê want wat oor was van my sal groei tot 'n huis vir voëltjies